PRIEVIDZA. Za prvých šesť mesiacov tohto roka zavítalo do okresu Prievidza 33 944 návštevníkov. Je to až 29 percent zo všetkých ľudí, ktorí prišli do Trenčianskeho kraja.
Najviac hostí v našom okrese bolo domácich. Medzi zahraničnými turistami dominujú Česi, za nimi nasledujú Nemci, Rakúšania, Poliaci, Maďari, Rusi a Rumuni. Z mimoeurópskych krajín boli u nás napríklad Američania, obyvatelia Izraela alebo Juhokórejčania.
"Oproti prvému polroku 2014 stúpol počet návštevníkov v prievidzskom regióne o 2266," informoval riaditeľ trenčianskeho pracoviska Štatistického úradu SR Pavol Arpáš.
Znamenalo to aj zvýšenie tržieb za ubytovanie o 6,3 percenta. V Prievidzskom okrese mali návštevníci k dispozícii 91 rôznych ubytovacích zariadení s 1570 izbami a 3870 lôžkami.
"Tržby sa ubytovanie v okrese za šesť mesiacov dosiahli 2,6 milióna eur. Cez 25 percent z tejto sumy zaplatili cudzinci," dodal Arpáš.